10 Molimo o ile a sebelisa sehlabelo sa thekollo ho Pauluse le Bakreste ba bang ba mehleng ea hae. Kahoo, a ba tšoarela libe, a ba tlotsa ka moea o halalelang, ’me a ba amohela e le bara ba hae ba moea. Ka hona, ba e-ba le tšepo ea ho phela leholimong. Haeba ba ne ba ka lula ba tšepahala ba ne ba tla busa le Kreste leholimong. Pauluse o ne a ka re ‘ba shoele mabapi le sebe’ le hoja ba ntse ba le lefatšeng. O ile a etsa mohlala ka Jesu ea ileng a shoa e le motho ’me a tsosoa e le sebōpuoa sa moea se sa shoeng. Seo se bolela hore Jesu o ne a ke ke a hlola a shoa. Ka tsela e tšoanang, Bakreste ba tlotsitsoeng ba ne ba ‘shoele mabapi le sebe empa ba phela mabapi le Molimo ka Kreste Jesu.’ (Bar. 6:9, 11) Ba ne ba fetohile ka ho feletseng. Ba se ba sa laoloe ke litakatso tsa bona tsa boetsalibe. Ba shoele ka tsela ea tšoantšetso tseleng ea bona ea bophelo ea pele.